
Zsidó temetők és emlékhelyek Budapesten és környékén

A tájépítészet és a vallás összekapcsolódásának egyik legszebb példájának a temetőkerteket tartom. A zsidó kultúrával és főleg a temetőkkel kapcsolatos kutatásokra napjainkban nagy szükség van. A holokauszt után a zsidó lakosság nagy része eltűnt Magyarországról, a temetők állapota nagyon leromlott, és nincsenek kellően felkutatva, dokumentálva. Gyakoriak a régi sírok, amik miatt még az egyébként rendben tartott temetőnek is vannak olyan részei, melyek nincsenek kellően dokumentálva, sem pedig fenntartva.
Munkám során feltárom, hogy egy-egy zsidó temetőben hogyan jelennek meg a vallási előírások, a népi szokások, és hogyan változtatta mindezeket a történelem. Képet kaphatunk a különböző korok zsidó lakosságának életéről, szokásairól. Így a kutatás tulajdonképpen néprajzi kutatás is. A vallási szokások vizsgálatakor az ortodox temetőkről beszélek.
A Kozma utcai temető példáján bemutatok egy „ideális” zsidó temetőt, mely kielégíti a vallási és a tájépítészeti igényeket is. Az itt fellehető vallási és tájépítészeti konfliktusok ütköztetése után egy olyan megoldást javaslok, mely minden szempontból előnyös. A vizsgálat során figyelembe kell venni, hogy, mivel ez egy neológ temető, a vallási szokások nem olyan szigorúak, mint az ortodox temetőben, így nagyobb szerepet kaphatnak a tájépítészeti megoldások.
A zsidó temetők vizsgálatakor nem hagyhatóak ki az emlékhelyek sem, hiszen mindegyikben, de sokszor a temetőn kívül is található emlékhely, melyek nagyon gyakran sírhelyeket helyettesítenek. Emiatt nagyon nehéz és szükségtelen meghúzni a határt sírhely és emlékhely között.
Temetőket nem csak vallási szempontból, hanem, mint kegyeleti park, városképben betöltött szerepét és más építészeti/tájépítészeti, ökológiai szempontjait is vizsgálom. Ezen kívül feltárom, hogy mik azok a problémák, melyek nem orvosolhatók a vallási előírások, tiltások miatt. A dolgozatomban a zsidóság magyarországi történelmét is leírom, mellyel a sírkertek kialakulásának történelmi hátterét is feltárom.
Témám ugyan a budapesti temetők, azonban zsidó temetők esetén nem lehet egyértelműen elkülöníteni a sírhelyet az emlékhelytől. Ezt az átmenetet a holokauszt-emlékművek jelentik, emiatt írok csak ezekről. A zsidóüldözések áldozatai gyakran nem kaphattak méltó temetést. Később, hogy ezek az emberek is megkapják a kijáró tiszteletet több holokauszt emlékművet avattak szerte az országban.



